薦黄平仲過雪巖以詩代簡
作者：姚勉
朝代：宋

paragraphs: 秀巖萬仞拔天起，劃堮剜垠爭怪詭。
六花一夜積三尺，化作冰壺無表裏。
幼輿丘壑自不凡，何况有雪被此巖。
天教管領清凉界，雪巖自號冰書銜。
巖前列植梅松竹，三友相從吾事足。
靈臺片雪晛不消，吐作新詩動驚俗。
有客有客山水僊，揮毫欲寫雪洞天。
敲門試驚袁安眠，莫作剡溪王子船。